ప్రతీ పైసా వసూలు చేస్తాం..
- ఎగవేతదారులు ఎవరైన వదలం
- ఎన్‌పీఏలకు యూపీఏదే బాధ్యత
- 'ఫోన్‌-ఎ-లోన్‌' స్కామ్‌ నడిచింది: మోడీ
- ఐపీపీబీ బ్యాంక్‌ ప్రారంభించిన ప్రధాని
న్యూఢిల్లీ: దేశీయ బ్యాంకింగ్‌ రంగాన్ని గత యూపీఏ ప్రభుత్వం పూర్తిగా భ్రష్టు పట్టించిందని ప్రధాన మంత్రి నరేంద్ర మోడీ అన్నారు. యూపీఏ హయాంలో నేతలు అధికారాన్ని ఉపయోగించుకొని బ్యాంకులకు ఫోన్లు చేయించుకొని మరీ.. విచ్చలవిడిగా రుణాలు తీసుకున్నారని ఆయన ఆరోపించారు. ప్రస్తుత బ్యాంకుల దయనీయ స్థితికి యూపీఏ సర్కారు హయాంలో జరిగిన 'ఫోన్‌-ఎ-లోన్‌' కుంభకోణాలే కారణమని ఆయన అన్నారు. కొందరు బడా బాబులకు మేలు చేసేలా ఈ తతంగం సాగిందన్నారు. ఆయా రుణ మొత్తాలు తిరిగి వసూలు కాకపోవడంతో సదరు లోన్‌లు రానురాను 'నిరర్థక ఆస్తులు'గా (ఎన్‌పీఏ) మారి ఇప్పుడు బ్యాంకింగ్‌ రంగ మనుగడకే విఘాతంగా మారాయని ఆయన అన్నారు. దేశంలోని అతిపెద్ద బ్యాంకింగ్‌ వ్యవస్థ 'పోస్టల్‌ పేమెంట్‌ బ్యాంక్‌' (ఐపీపీబీ)వ్యవస్థకు శనివారం ఆయన అధికారికంగా ప్రారంభించారు. ఈ సందర్భంగా ఆయన మాట్లాడుతూ స్వాతంత్య్రం వచ్చినప్పటి నుంచి 2008 వరకు బ్యాంకులు రూ.18 లక్షల కోట్ల మేర రుణ వితరణలు జరగగా.. ఆ తరువాత అధికారంలో ఉన్న యూపీఏ సర్కారు హయాంలోని ఆరేండ్ల కాలంలో బ్యాంకులు దాదాపు రూ.52 లక్షల కోట్ల రుణ వితరణలు జరిపాయని ఆయన అన్నారు. సరళీకరణ పేరుతో యూపీఏ సర్కారు ఎడాపెడ రుణాలు మంజూరు చేయడం వల్లే ప్రస్తుతం బ్యాంకుల్లో నిరర్థక ఆస్తులు పెరిగాయని ఆయన అన్నారు. తమ ప్రభుత్వం వచ్చి రాగానే దేశ ఆర్థిక పరిస్థితి ఎప్పుడైనా పేలిపోయే మందుప్రాతపై కూర్చొని ఉన్నట్టుగా గమనించామని అన్నారు. వివిధ చర్యల ద్వారా ప్రమాదాన్ని అధిగమస్తూ ముందుకు సాగుతున్నట్టుగా ఆయన తెలిపారు.
దేశంలో అతిపెద్ద బ్యాంక్‌ ఆవిర్భావం..
దేశంలోని సుదూర ప్రాంతాలకు వేగంగా బ్యాంకింగ్‌ సేవలకు తీసుకెళ్లు ప్రణాళికలో భాగంగా ఇండియా పోస్టు పేమెంట్స్‌ బ్యాంకు (ఐపీపీబీ) ప్రధానం లాంఛనంగా ప్రారంభించినట్టుగా ప్రధాన మంత్రి మోడీ తెలిపారు. మారు మూల న ఉన్న సామాన్యుడిని కూడా ఆర్థిక సమ్మిళితలో భాగం చేసేందుకు గాను ఐపీపీబీ ఎంతగానో దోహదం చేస్తుందని ఆయన అన్నారు. ఇప్పటి వరకూ ఉత్తరాలు, పా ర్శిళ్లను వారు మాత్రే చేరవేసే పోస్ట్‌మ్యాన్‌...ఇపుడిక పోస్ట్‌మాన్ల ద్వారా బ్యాంకింగ్‌ సేవలు వినియోగదారుల ముంగిటకు చేర్చనున్నట్టుగా ఆయన వివరించారు.
విసృత నెట్‌వర్క్‌తో భారీ బ్యాం'కింగ్‌'
దేశవ్యాప్తంగా గ్రామీణ, పట్టణ ప్రాంతాల్లో పనిచేస్తున్న పోస్ట్‌మెన్ల ద్వారా ఇంటి వద్దే పోస్టల్‌ బ్యాంకింగ్‌ సేవల లభిం చనున్నాయి. ప్రభుత్వ రంగ సంస్థ ఐపీపీబీ నుంచి పొదుపు ఖాతాలు, కరెంట్‌ ఖాతాలు, నగదు బదిలీలు, ప్రత్యక్ష నగదు బదిలీ, బిల్లులు, యుటిలిటీ చెల్లింపులు, వ్యాపార చెల్లింపులు వంటి సేవలు అందుబాటులోకి రానున్నాయి. దీంతో దేశవ్యాప్తంగా 650 శాఖలు, 3250 యాక్సెస్‌ పాయింట్ల ద్వారా ఖాతాదారుల ఇళ్ల వద్దకే బ్యాంకింక్‌ ఫైనాన్షియల్‌ సర్వీసులను అందుబాటులోకి రానున్నాయి. దేశంలోని 1.55 పోస్టాఫీసు శాఖలను ఐపీపీబీతో అనుసంధాన ప్రక్రియ డిసెంబర్‌ 31 నాటికి పూర్తికానుంది.
మీ స్నేహితులకు రికమెండ్ చెయ్యండి